Natália Hejková

**Natália Hejková** (* 7. apríl 1954, Žilina) je slovenská basketbalová trénerka a bývalá basketbalistka, od roku 2019 je členkou Siene slávy FIBA. Ako trénerka žien získala rekordných 6 titulov v Eurolige, po 2 krát s SCP Ružomberok (1999, 2000), Spartakom Moskovská oblasť (2007, 2008) a ZVVZ USK Praha (2015, 2025). Medzi rokmi 1991 až 2025 získala tiež 28 titulov národného majstra (v Československu, Slovensku, Rusku a Česku). Ako trénerka je bronzovou olympijskou medailistkou (s reprezentáciou Ruska v roku 2008) a majsterkou a vicemajsterkou Európy v basketbale žien (s reprezentáciou Slovenska v roku 1997, resp. Ruska v roku 2007).

## Hráčska kariéra
Natália Hejková začala hrať basketbal ako 14-ročná. Následne pri uvažovaní o vysokej škole sa rozhodla pre takú, kde vedela tiež hrať basketbal, preto išla študovať do Prahy, kde mala tiež rodinu. Počas aktívnej kariéry hrala popri štúdiu najprv v klube Slavia VŠ Praha (19721979), hneď v roku 1973 sa so Slaviou stala majsterkou ČSSR a v roku 1976 vyhrala druhú najvýznamnejšiu európsku klubovú trofej, Pohár Liliany Ronchettiovej. 

Následne sa Hejková po skončení univerzity vrátila na Slovensko, keď prestúpila do Ružomberku. Tu bola formálne zamestnaná v miestnych papierňach, sama však priznala, že jej práca v SCP ako basketbalistka bola iba "na oko" a nemala žiadne povinnosti, snahu o získanie právnických skúseností prejavovala až v posledných rokoch hráčskeho pôsobenia. Za TJ SCP Ružomberok hrala v rokoch (19791986), obvykle na poste rozohrávačky.

## Trénerská kariéra
* 19872003 SCP Ružomberok
* 19982000 slovenská ženská reprezentácia
* 20032006 MKB Euroleasing Sopron
* 20062008 Spartak Moskovská oblasť
* 20082009 Dinamo Moskva
* 20102011 BK Petržalka
* 2011 slovenská ženská reprezentácia
* 2011 Ros Caseres Valencia
* 20122025 ZVVZ USK Praha

### SCP Ružomberok
Najúspešnejšie a najdlhšie pôsobenie trénerky Natálie Hejkovej je spojené s Ružomberkom. V roku 1986 Ružomberok vypadol z prvej do druhej ligy, čo bolo dôvodom na výmenu trénera. Trénerkou seniorského tímu sa stala iba náhodou, keď bola dočasne menovaná na zastupovanie, kým nastúpi nový tréner. V tom čase Hejková začala v klube trénovať popri právnickej práci deti. Keďže však v prvej sezóne začala úspešne, manažér klubu Jozef Smolek jej ponúkol, aby pokračovala a z niekoľkých mesiacov však nakoniec bol dlhoročný angažmán. V sezóne 1987 sa jej podarilo vrátiť sa do prvej ligy. Ponuku trénovať prvoligový Ružomberok dostala v roku 1987 od vtedajšieho manažéra Jozefa Smoleka, s ktorým na najbližších 16 rokov vytvorili úspešnú dvojicu. Z klubu regionálneho významu vybudovala v pomerne skromných podmienkach jeden z najsilnejších klubov na európskom kontinente. 

Prvý úspech zaznamenala v sezóne 1989/1990, kedy v československej lige získal Ružomberok 3. miesto. V tíme už bola rozohrávačka Iveta Bieliková, hrajúca v klube Ružomberka až do roku 2003. Vo federálnej lige klub až do zániku Česko-Slovenska dominoval a v poslednom ročníku získal titul majstra bez jedinej prehry, Hejková tak zaznamenala tri majstrovské tituly ČSSR, resp. ČSFR. Nasledovalo 10 titulov majstra Slovenska v rade. V rámci pôsobenia v Ružomberku zaznamenala Hejková rekordnú sériu neporaziteľnosti, keď jej tím neprehral 8 rokov medzi 15. marcom 1995 a 7. aprílom 2003 žiaden domáci zápas a za ten čas zaznamenal sériu 253 extraligových víťazstiev. Po vnútro-klubových problémoch v roku 2003 opustila Ružomberok ešte pred skončením sezóny a 11. titul získalo SCP pod vedením Jeleny Mozgovej.

Najvýraznejšie úspechy dosiahla Natália Hejková na medzinárodnej scéne, keď dvakrát zvíťazila s Ružomberkom v Eurolige (1999, 2000) a 6-krát sa dostala medzi najlepšie štyri družstvá, tzv. turnaj Final Four (1993, 1996, 1997, 1999, 2000, 2002). Na Golden Cup-e, neoficiálnych majstrovstvách sveta klubov v brazílskej Londrine v roku 1998, získal SCP Ružomberok pod jej vedením druhé miesto.

### MKB Euroleasing Sopron
S maďarským tímom MKB Euroleasing Sopron sa trikrát prebojovala do Európskej ligy, najlepšie umiestnenie dosiahla v sezóne 2003/2004 – 4. miesto v skupine A a postup do play-off súťaže, kde bolo družstvo vyradené celkom US Vallenciennes Orchies. V sezóne 2004/05 skončil Šopron v osemfinále, v sezóne 2005/06 opäť vo štvrťfinále, opäť po porážke s Vallenciennes. V maďarskej lige bola so Šopronom trikrát vicemajstrom krajiny (2004, 2005, 2006).

### Spartak Moskovská oblasť
Spartak Moskovská oblasť sa pod jej vedením stal dvojnásobným víťazom Euroligy (2007, 2008), získal dva ruské tituly (2007, 2008), v roku 2008 bol víťazom základnej časti ruskej ligy a v roku 2007 sa dostal do semifinále Ruského pohára. V marci 2008 skončila v Ruskom pohári so Spartakom na treťom mieste.

### Dinamo Moskva
V júni 2008 avizoval Spartak Moskovská oblasť, že neplánuje Hejkovej predĺžiť zmluvu, následne sa dohodla s konkurenčným ruským klubom Dinamo Moskva. S Dinamom postúpila v sezóne 2008/2009 do semifinále ruskej ligy a v tej istej sezóne do semifinále Európskeho pohára FIBA, kde ruský klub vypadol s talianskym Cras Basket Taranto.

### Ros Caseres Valencia
Trénerskou španielskeho teamu Ros Caseres Valencia sa stala v marci 2011 a postúpila s ním do Final Four Európskej ligy. V španielskej lige získala 2. miesto. Zmluvu s vicemajstrom Španielska predĺžila aj na sezónu 2011/2012. 15. decembra 2011 bola z pozície trénerky tímu po tesnej prehre na palubovke Vilniusu a nezhodách s generálnou manažérkou nečakane odvolaná, napriek tomu, že Valencia v tom čase bola na čele domácej súťaže bez prehry a v Eurolige viedla svoju skupinu. Valencia nakoniec v tejto sezóne (už bez Hejkovej) v Eurolige zvíťazila.

### ZVVZ USK Praha
Do Prahy na post hlavnej trénerky bola angažovaná v novembri 2012, keď nahradila odvolaného Ivana Beneša. Hneď v prvej sezóne v Prahe získala s družstvom jeho v poradí už 15. národný titul a postúpila do play-off Euroligy. S tímom získala titul národného šampióna aj v nasledujúcej sezóne 2013/2014 a v najprestížnejšej kontinentálnej súťaži, Eurolige, postúpila medzi osem najlepších tímov. V sezóne 2014/2015 získala s Prahou senzačne titul v Eurolige. S USK získala od svojho príchodu v roku 2012 nepretržite 12 titulov českého majstra (sezóny 2012/13 až 2023/24) a každoročne nastupovala v Eurolige, okrem víťazstva v Eurolige v sezóne 2014/15 si v dvoch nasledujúcich sezónach (2015/16, 2016/17) pripísala s tímom štvrté miesta, v sezóne 2018/19 bronz, v sezónach 2021/22 a 2022/23 opäť dve štvrté miesta a v sezóne 2023/24 opäť bronz. V sezóne 2024/25 vyhrala Euroligu šiestykrát, keď v semifinále Praha vyhrala nad najväčším favoritom Fenerbahçe OPET Istanbul 91:71 a vo finále zdolala ďalší turecký tím, ÇBK Mersin, pomerom 66:53.

V českej extralige zaznamenala Hejková svetový unikát, 11 rokov bez prehry, kedy ZVVZ USK Praha pod jej vedením neprehralo od 30. apríla 2013 do 22. apríla 2024 301 zápasov v sérii. V apríli 2025 získala s klubom trinásty titul v rade ako trénerka, keď ZVVZ porazilo vo finále BK Žabiny Brno 3:0 na zápasy a v celej sezóne v lige neprehralo žiaden zápas.

V Eurolige odtrénovala za svoju kariéru v rokoch 1991 až 2025 490 zápasov, 315 z nich vyhrala, v oboch štatistikách je najúspešnejšia trénerka v histórii Euroligy.

### Reprezentácia Slovenska
Ako asistentka trénera Tibora Vasiľka získala v roku 1997 na Majstrovstvách Európy v Budapešti 2. miesto. V roku 1998 nahradila Vasiľka ako hlavná trénerka reprezentácie, s tímom Slovenska obsadila 8. miesto na majstrovstvách sveta v roku 1998 a 4. miesto na Majstrovstvách Európy v roku 1999 v Poľsku, čím si reprezentácia zaistila postup na olympijské hry v roku 2000 v Sydney. Po spore SBA s manažérom reprezentácie Jozefom Smolekom a jeho odvolaní odmietla reprezentáciu v Austrálii viesť.

Od roku 2009 pracovala ako športová riaditeľka reprezentácie Slovenska. V marci 2011 sa opätovne stala trénerkou slovenskej ženskej reprezentácie a tím viedla aj na Majstrovstách Európy v Poľsku, kde Slovensko skončilo na 14. mieste. V júni 2011 na vlastnú žiadosť pôsobenie v reprezentácii ukončila. 

### Reprezentácia Ruska
S reprezentáciou Ruska získala ako asistentka trénera Igora Grudina titul majsteriek Európy v roku 2007 a bronzovú medailu na olympijských hrách v Pekingu 2008.

## Funkcionárska kariéra
Od roku 2010 do roku 2012 pôsobila ako prezidentka ženského klubu BK Petržalka, kde zároveň trénovala žiačky, s cieľom dostať Petržalku v horizonte dvoch až troch rokov do extraligy, čo sa podarilo v roku 2012.

V rokoch 20192023 pôsobila Hejková ako členka Výkonného výboru Svetovej asociácie basketbalových trénerov WABC (World Association of Basketball Coaches).

## Osobný život
Hejková sa narodila v Žiline 7. apríla 1954. Hejkovej otec Vsevolod Hejk sa narodil v roku 1910 v Odese. Jej starý otec Jaroslav Hejk pochádza z Prahy, stará mama bola ruská šľachtičná, Jaroslav získal prácu v bankovom sektore vo vtedajšom cárskom Rusku. Starý otec zomrel na týfus v snahe dostať sa do Československých légií. Rodina následne s vtedy 10-ročným Vsevolodom požiadala počas revolúcie a občianskej vojny v Rusku v roku 1920 na československej ambasáde v Kyjeve o československé pasy a v roku 1921 sa dostala do českej časti Československa. Hejkovej stará mama začala učit na ruskom gymnáziu v Moravskej Třebovej.

Aj Hejkovej mama Mária, rodáčka z Turčianskeho sv. Petra, bola učiteľka. Otec Vsevolod pracoval ako inžinier na výstavbe cesty medzi Oravou a Kysucami, kde mama Mária pracovala ako učiteľka a spoznali sa. Po svadbe sa presťahovali do Žiliny. Má staršiu sestru Vieru. Meno Natália dostala po jednej zo svojich tiet. Natália vyštudovala právo na Karlovej univerzite v Prahe.

## Ocenenia a úspechy
;Trénerské úspechy
* **28 titulov majstra krajiny** v 4 rôznych krajinách
** 3x majster Československa (1991 až 1993)
** 10x majster Slovenska (1993 až 2002)
** 2x majster Ruska (2007 a 2008)
** 13x majster Česka (2013 až 2025)
* 4 tituly vicemajstra krajiny
** 3x vicemajster Maďarska (2004 až 2006)
** 1x vicemajster Španielska (2011)
* **6x víťazstvo v [[Euroliga v basketbale žien|Eurolige]]** – 2 s SCP Ružomberok, 2 so Spartakom Moskovská oblasť, 2 s ZVVZ USK Praha
* 2. miesto na turnaji *Golden Cup* – neoficiálnych majstrovstvách sveta klubov v brazílskej Londrine (1998)
* 17x účasť vo Final Four/Final Six Euroligy FIBA a Európskeho pohára majstrov so 4 rôznymi klubmi
* Semifinále Európskeho pohára FIBA s Dinamom Moskva (2008/2009)
* 1x víťazstvo v stredoeurópskej súťaži *Super Cup* (1994)
* 1x víťazstvo v súťaži *Maďarsko-slovenský pohár* (1995)
* 1x víťazstvo v Slovenskom pohári (1997)
* 3x víťazstvo v Českom pohári (2014, 2015, 2021)
* Bronzová medaila s reprezentáciou Ruska ako asistentka trénera na LOH 2008
* Majsterka Európy s reprezentáciou Ruska ako asistentka trénera na ME 2007
* Strieborné medaily s reprezentáciou Slovenska ako asistentka trénera na ME 1997
* Štvrťfinále MS 1998 a 4. miesto na ME 1999 ako hlavná trénerka slovenskej reprezentácie.
* 2x trénerka "výberu sveta" – All Star game FIBA (Pécs 2006, Valencia 2007)
;Trénerské ocenenia
* Členka Siene slávy FIBA(2019).
* Členka Siene slávy slovenského basketbalu (2018).
* Titul *Trénerka storočia* v ankete SBA
* Ocenenie *Najúspešnejšia slovenská trénerka basketbalistiek v 20. storočí* – 1. miesto.
* 23x víťazstvo v ankete Slovenskej basketbalovej asociácie – Tréner roka
* Ocenenie Najlepšia trénerka v Eurolige 2014/2015 podľa eurobasket.com
* Ocenenie Najúspešnejšia trénerka modernej histórie Euroligy (2020)
* Ocenenie za celoživotný prínos v Eurolige (2025)

;Hráčske úspechy
* Víťazka Pohára Liliany Ronchettiovej so Slavia VŠ Praha ako kapitánka družstva (1976).
* Majsterka Československa so Slaviou VŠ Praha (1973).

;Ostatné
* Držiteľka Radu Ľudovíta Štúra III. triedy – ocenenie prezidentom SR (1998)
* Nositeľka ocenenia Krištáľové krídlo – kategória Šport (1999)
* Nominácia na ocenenie Slovenka roka (2010)
* Čestná občianka mesta Ružomberok (1997)
* Čestná občianka mesta Žilina (2020).
* Cena Žilinského samosprávneho kraja (2015)
* Zlatá plaketa ministerstva zahraničných vecí SR za mimoriadny športový prínos a vynikajúcu prezentáciu Slovenska v zahraničí (2014)

## Referencie

## Externé odkazy
*Osobnosti.sk

Kategória:Slovenské basketbalistky
Kategória:Česko-slovenské basketbalistky
Kategória:Slovenskí basketbaloví tréneri
Kategória:Slovenskí bronzoví olympijskí medailisti
Kategória:Držitelia Krištáľového krídla
Kategória:Členovia Siene slávy slovenského basketbalu
Kategória:Držitelia Radu Ľudovíta Štúra III. triedy
Kategória:Absolventi Právnickej fakulty Karlovej univerzity
Kategória:Osobnosti zo Žiliny